Eylədi (Aşıq Qurbani)
Bir pəri sevmişəm sizin ellərdə,
Məni camalına heyran eylədi.
Bunca bir gözəli bulmadı könül,
Gəzdi bu cahanı seyran eylədi.

Əsli şahzadədi, ismidi Pəri,
Yolunda qoymuşam can ilə səri,
Bir təklif eylədi, getdim içəri, 
Dindirdikcə könlüm xəndan eylədi.

Gümüş piyaləlim, altun ayaqlım, 
Sürahi gərdənli, qaymaq dodaqlım,
O ceyran yerişlim, ayna qabaqlım, 
Qurbani der: məni candan eylədi.
Qoşmalar